Tlačová správa: **Rada posúdila žiadosti o výnimky na uplatňovanie kvóty pre slovenskú hudbu**

*Bratislava, 21. 12. 2017*

O udelenie výnimky v súvislosti s povinnosťou hrať stanovený podiel slovenských hudobných diel požiadali Radu pre vysielanie a retransmisiu ôsmi vysielatelia. **So žiadosťou o výnimku sa na Radu obrátili len komerční vysielatelia**; verejnoprávny Rozhlas a televízia Slovenska pre svoje programové okruhy udelenie výnimky nepožiadal. Na včerajšom zasadnutí **Rada rozhodla o všetkých žiadostiach**, ktoré jej boli doteraz doručené. V minulosti udelené výnimky sú platné do konca tohto roka.

**Štyria vysielatelia požiadali Radu o udelenie plošnej výnimky, ostatní žiadali len o čiastočnú výnimku** na dodržiavanie podielu nových slovenských hudobných diel. V rámci povinnosti vysielať jednu pätinu slovenských diel nie starších ako päť rokov **udelila Rada výnimku vysielateľom rockovo zameraných rádií** Rádio Anténa Rock, ALIGATOR – CLASSIC ROCK RADIO, Radio One Rock a Radio One Retro **a tzv. oldies rádií** Rádio Vlna a Rádio Best FM. O udelenietejto výnimky požiadal Radu aj vysielateľ stanice Rádio 7, jeho žiadosť však Rada zamietla. V prípade držiteľov licencií na vysielanie programových služieb Rádio Anténa Rock, ALIGATOR – CLASSIC ROCK RADIO a Rádio Vlna ide len o čiastkové vyhovenie žiadosti, keďže Radu žiadali o celkovú výnimku, na základe ktorej by nemuseli dodržiavať stanovenú kvótu na slovenskú hudbu vôbec. O rovnakú výnimku požiadal aj vysielateľ stanice Europa 2, jeho žiadosť však Rada komplexne zamietla.

  **Výnimky Rada vysielateľom udelila na obdobie roka 2018.** Vysielatelia bez udelenej výnimky sú povinní dodržiavať zákonom stanovený podiel slovenskej hudby, ktorá má tvoriť štvrtinu vysielania hudobných diel za kalendárny mesiac, pričom jednu pätinu z nich majú tvoriť nové diela. Do podielu sa zarátavajú len skladby odohrané medzi
6. hodinou ráno a polnocou.

*Prehľad rozhodnutí o jednotlivých žiadostiach a udelených výnimkách*

|  |  |  |
| --- | --- | --- |
| **Žiadateľ** | **Slovenské diela** | **Nové slovenské diela** |
| Rádio Anténa Rock | GES Slovakia, s.r.o. | žiadosť zamietnutá | udelená výnimka |
| ALIGATOR – CLASSIC ROCK RADIO | Radio ON s.r.o. | žiadosť zamietnutá | udelená výnimka |
| Radio One Rock | RADIO ONE ROCK, s.r.o. | nepožiadal | udelená výnimka |
| Radio One Retro | RADIO ROCK, s. r. o. | nepožiadal | udelená výnimka |
| Rádio Vlna | CORPORATE LEGAL, s. r. o. | žiadosť zamietnutá | udelená výnimka |
| Rádio Best FM  | Best FM Media spol. s r.o. | nepožiadal | udelená výnimka |
| Rádio 7 | T.W.Rádio s.r.o. | nepožiadal | žiadosť zamietnutá |
| Europa 2 | EUROPA 2, a.s. | žiadosť zamietnutá | žiadosť zamietnutá |

Kontakt pre médiá:

Mgr. Lucia Michelčíková, PhD.

hovorkyňa

Rada pre vysielanie a retransmisiu

tel.: +421 2 20 90 65 03

mobil: +421 918 696 286

mail: lucia.michelcikova@rvr.sk